**Gen. 3:1-24**

**“Waarom ons Christus so nodig het!”**

*Andries Burger, GK Pinetown, 24 Maart 2019*

Kinders **OPNEEM**

As daar nou een hoofstuk in die Bybel is wat jy nie sonder Jesus Christus as jou Verlosser moet aanpak nie, dan is dit hierdie een.

Dit wat hier gebeur en die gevolge daarvan is net te verskriklik om op jou eie te wil hanteer.

Jesus het self gewaarsku (Luk. 23:30) en Johannes het dit gesien (Op. 6:16)–

op die dag van die Here se oordeel sal hulle wat nie in Christus is nie, na meer as net vyeblare gryp om hulle vir God te verberg –

hulle sal die berge vra om op hulle te val en die heuwels om hulle te bedek.

Maar elkeen wat deur geloof in Christus is sal nie net bewaar word nie,

ons sal herstel word om weer saam God in die paradys te wees, by die boom van die lewe (Op. 22),

en Jesus sal ons van die vrug daarvan gee om te eet – vir elkeen wat deur die Gees oorwin (Op 2:7)

Van watter verskriklike gebeure praat ek?

**<< Lees Gen. 3:1-24>>**

Voor die begin was God al daar en Hy was volkome in Homself – Hy het niks en niemand nodig gehad nie.

Hy skep die hemel en die aarde met al die prag en praal uit niks;

Hy skep die mens, man en vrou, na sy beeld en as sy verteenwoordigers om sy skepping te bewoon en namens Hom te bewerk te bewaar, om in God se plek daaroor te heers.

 Hy skep die vrou vir die man as sy gelyke, as sy hulp.

En so was dit – volmaakte harmonie tussen die mens en sy Skepper, wandelend saam in die tuin van God se heerlikheid en sy versorging.

God die absolute Heerser en die mens in onvoorwaardelike gehoorsaamheid, dankbaarheid en verwondering.

 So was dit en so sal dit wees...

Maar die mens... het dit opgefoeter...

God het die mens na sy beeld gemaak en daarom kan die mens keuses maak...

En toe die mens en sy vrou by die keuse kom, toe kies hulle om Hom nie te gehoorsaam nie, om Hom nie te glo nie...

 En die gevolge daarvan is rampspoedig – vir die mens, en vir die hele skepping...

Ek wil by drie momente uit die gebeure stilstaan, die verleiding en die val, die straf en die hoop.

Dit wat ons gelees het van die sondeval is nie net ŉ storie of ŉ mite om ŉ geestelike waarheid oor te dra nie, dit het werklik gebeur.

Ek sê dit want dit is wat die Bybel ons leer –

Lukas verwys in Luk. 3 na Adam as ŉ werklike, historiese figuur in Jesus se gelagsregister netsoos hy na Dawid verwys; en

Paulus verwys in Rom. 5 en 1 Kor. 15 na Adam se sondeval die straf daarop as ŉ werklike historiese gebeurtenis net soos wat Jesus se opstanding ŉ werklikheid was.

**Die verleiding en die val**

Slange is Inderdaad listiger as ander diere – so stil en skelm kom dit nader om ŉ prooi te vang wat glad nie die gevaar vermoed nie...

Maar ons weet goed dat dit nie maar net die slang self is wat die vrou hier verlei nie. In Op. 12:9 lees ons van *“die groot draak, die slang van ouds, wat die duiwel en die Satan genoem word.”*

Jesus noem hom ook die “vader van die leuen” en jy kan sien dat hy ŉ meester is daarmee.

Hy kom nie reguit nie maar so om ŉ draai. Dis seker waar Langenhoven die idee vir sy spreuk gekry het – hy het gesê,

*“Om doeltreffend te lieg, moet jy nie die waarheid heeltemal omdraai nie, jy moet dit net so skuins hou.”*

Dis wat die duiwel hier doen. God het hulle verbied om van een boom te eet, maar die duiwel dik dit aan.

Jy kan ook sê hy vra vir haar of dit dan nou waar is dat God hulle alles wat goed is, alle versorging en alle vreugde in die tuin met sy oorvloed verbied het?

Dit gee haar geleentheid om positief oor God te getuig – nee, ons kan van alles geniet, net van een boom mag ons nie eet nie.

Sy ken God se waarskuwing dat hulle sal doodgaan as hulle daarvan eet, maar sy is so in gesprek met die slang (sý weet nog nie dis die duiwel nie nè)

dat sy nie eens agterkom toe hy nou met ŉ blatante liegstorie kom wat lynreg verskil van God se woorde nie.

Hy verdoesel dit deur haar te verlei met die voordele wat sy sou kry as sy daarvan eet.

Nee, julle sal beslis nie sterf nie, dit sal goed wees, julle oë sal oopgaan, julle sal alles kan ken, julle sal soos God wees.

Hy is so seker daarvan dat sy kon reken dat hy God baie beter ken en verstaan as sy en Adam. Buitendien, dit is tog goed dat jou oë oopgaan en jy kennis kan ontvang, dit is tog goed om soos God te wees en self jou eie besluite te neem...

Sy val vir die strik en neem self haar eie besluit.

Sy wat Adam se hulp moet wees in sy roeping – sy slaan haar eie koers in sonder om Adam te betrek en hom daarin te ken.

 Sy rebelleer teen die rol wat God vir haar in sy skepping gegee het,

 Sy rebelleer teen God se gesag en sy heerskappy want

 sy kies om nie God se bevel en sy waarskuwing te glo nie,

 sy kies om ŉ ander skepsel se woord bo God sŉ te aanvaar,

 sy kies om soos God te wil wees.

En Adam?

Hy word nie verlei nie – hy sondig sommer blatant en onverskillig.

Hy wat God ook in hierdie vraagstuk moes verteenwoordig –

hy wat leiding moes neem loop in ongehoorsaamheid agter die vrou aan sonder om te blik of te bloos.

So is dit ook met ons sonde – partykeer struikel ons voor verleiding, ander kere weet ons dis verkeerd maar ons doen dit in blatante rebellie teen God.

Vir lank in my lewe het ek hierdie eerste mense verkwalik vir hulle sonde wat ek toe moes erf. So asof sonde dit hulle skuld is en nie myne nie.

 Maar as jy naby en eerlik kyk, dan sien jy hierdie presiese patroon raak in jou eie lewe.

 Ek doen...

Die duiwel en die wêreld weet goed om die mens te verlei – vandag nog steeds en dalk erger.

Elkeen van ons het daardie swakpunt in ons mondering –

 vir party is dit geld, of liggaamlike genot, drank,

vir party is dit ŉ seun of ŉ man met wie jy nie getroud is nie, of ŉ meisie of vrou buite die huwelik, of iemand van dieselfde geslag.

 vir ander is dit mag en gesag, of gerief, of gewildheid.

Wat is dit vir jou? Waaroor bly jy struikel? Wat skuif jou fokus weg van “God alles en eerste” af, na jouself en hierdie wêreld?

Baie keer – of is dit meeste keer – ken ons die grense wat God stel,

baie keer wil ons nie moeite doen om God se wil te ondersoek nie,

baie keer luister ons vraag na mense wat klink asof hulle God se wil ken en eintlik maar net sê waarvan ons hou.

Meeste keer wil ons nie ander wat God geroep het om ons te leer en toe te rus raadpleeg en definitief nie na hulle luister nie. (medegelowiges. Oudl. pred.)

 Pasop na wie jy luister, pasop wie se boeke en dagstukkies jy lees.

Die ergste vir my was dat ek op ŉ kol selfs dankbaar was vir die sonde waarmee ek worstel, want dit sou my kwansuis nederig hou sodat ek nie dalk te veel van myself sou dink as ek die sonde sou oorwin nie.

Moenie vir daai twee mense in die paradys alleen blameer nie – in ons sonde is ek en jy maar presies dieselfde. “*Moenie die sondige wêreld liefhê nie*”, leer die Apostel Johannes in 1 Joh. 2:15.

**Die straf**

Die impak van hulle ongehoorsaamheid was onmiddellik en baie ontnugterend.

Hulle oë het oopgegaan, maar nie vir enige van die ideale wat hulle gekoester het nie. Hulle sien hulle eie naaktheid.

Daar is meer hierin as net fisiese kaalheid.

Hulle besef hulle kwesbaarheid en broosheid,

hulle vertroue is nie meer so dat hulle alles met mekaar kan deel en alles kan laat sien nie, hulle moet wegsteek vir mekaar.

Met vyeblare gaan dit oor selfbeskerming, self preservering, privaatheid sluip in soos ŉ wig in die persoonlike ruimte van vroeër.

Maar nie net teenoor mekaar nie.

Hulle is ook skaam en bang om hulleself voor God te ontbloot, asof hulle iets vir Hom kan wegsteek, asof hulle vir Hom kan wegkruip.

Nog voordat God reageer het hulle ongehoorsaamheid reeds die verhouding met God verbreek.

Al wat hulle kan verwag is God se woede en die voltrekking van die vonnis – nou gaan hulle sterf! Jy kan verstaan hoekom hulle wegkruip in vrees...

Maar dan wys God ŉ onverwagse eienskap van Homself.

Hy, wat hulle vanuit die hemel met ŉ weerligstraal kon doodmaak – Hy kom wandel in die tuin en hy soek hulle.

Hy soek die sondaar wat teen sy gesag rebelleer met besorgdheid op.

 Waar is jy?

Hoor jy die liefde, die besorgdheid en die genade in God se stem soos wat Hy vandag nog steeds vra – waar is jy? Daar terwyl jy verkeerd doen, of daar waar jy afwesig is by dit wat jy moes doen?

Na Adam se antwoord dat hulle wegkruip omdat hulle kaal is, vra God of hulle van die boom geëet het.

Hy weet hulle het, maar sy vraag gee hulle die geleentheid om hulle ongehoorsaamheid te erken, te bely.

Maar hulle is reeds te trots om hulleself in skuld voor God te verneder.

 Die beskuldigings rol in soos die golwe van die see.

Adam beskuldig selfs vir God omdat dit die vrou se skuld was wat God vir hom gegee het, en die vrou beskuldig die slang.

Dit is waar dat die duiwel haar deur die slang verlei het – maar wie het besluit om te eet? Daar is altyd redes en verskonings, maar wie besluit om ongehoorsaam te wees?

God se straf kom reguit en sonder doekies omdraai.

Eers die slang, die reptiel wat deur die duiwel misbruik is.

 Slange sal op hulle pense seil en stof eet.

Dit kan wees dat slange toe eers begin seil het, maar meer waarskynlik het hulle reeds maar nou gee God ŉ betekenis daaraan – van nou af is jou seil gekoppel aan straf op sonde.

Daarby stel God vyandskap in tussen die slang se nageslag en die vrou se nageslag.

Iets hiervan ken ons in die natuurlike vrees en haat wat mense vir slange het.

 Maar hierdie straf gaan nou oor meer as die reptiel wat op die maag seil.

Daar is vyandskap tussen die duiwel en sy trawante en die vrou se kinders in al ons geslagte tot op die laaste dag.

Kyk maar vandag nog om jou, sien jy in die lewe om jou die skermutselings wat as’t ware uit die hel aangevuur word? (geweld, magsmisbruik. Dit is mense wat sondes doen, maar waar kom dit vandaan?)

 Ons lewe in vyandskap met die bose ...

Die vrou word in haar rol as moeder gestraf,

swangerskappe sal swaar wees en geboorte met baie pyn.

Is dit nie so asof diere dit makliker het hiermee nie?

 Vergelyk dit maar – en vergelyk dit sonder pynmiddels wat ons vandag gebruik...

 En dan iets wat soveel trauma veroorsaak in ons lewe – regdeur die geskiedenis.

Die vrou sal na haar man hunker maar hy sal oor haar heers.

Om “hunker” hier reg te verstaan moet ons dit teenoor “heers” plaas.

Die vrou sal hunker om die man se rol van leiding vir haarself te neem, maar haar straf op sonde is dat hy oor haar sal heers.

Dit was nie Adam se opdrag om oor die vrou te heers nie, dit kom nou as straf op sonde.

En hoe is dit nie deur die eeue en deur meeste kulture misbruik in afgryslike tirannie nie?

Vir Adam is die straf nie dat hy sal moet werk nie – dit was reeds sy roeping voor die sondeval.

Adam se straf is dat die hele skepping vervloek is as straf op sy sonde.

Werk sal nou deur moeite en lyding gekenmerk word.

Die onkruid, die droogtes, die oorstromings, die werkloosheid, die uitbuiting van werknemers, die veiligheidsgevaar van baie bedrywe –

 jy sal swaarkry om jou brood te verdien, in die sweet van jou aangesig (OAV)

En dan die ergste van alles – Adam, mens – jy sal sterf, jy is stof en jy sal weer stof word.

Dit is deur Adam se sonde en die straf op sy sonde dat mense doodgaan (1 Kor. 15).

Geestelik doodgaan soos Paulus skryf dat ons dood was in ons sonde en oortredings (Ef 2).

 En binnekort kom ook die fisiese, liggaamlike dood –

 en al die smart en seer wat daarmee saamgaan...

Daar is nog...

Om te keer dat die mens toegang kry tot die boom van lewe, het God hulle uit die paradys uit weggedrywe (OAV).

 Dit is nie sagkens uitlei nie – dit is ŉ uitjaag.

Ons wat nie saam in die paradys was en saam met God in die aandwindjie gewandel het nie, kan ons dit nie indink nie.

 Maar kan jy jou die skok en ontnugtering vir Adam en die vrou indink?

En dit kon die einde wees – ŉ lang en ewigdurende treurmare van straf op die sonde, lyding sonder einde en sonder hoop...

Dit is die penarie van die mensdom. Party dink as hulle dit ignoreer of dit nie glo nie is dit nie meer so nie – soos ŉ volstruis met sy kop in die sand.

**Die hoop**

Maar in hierdie hoofstuk van mislukking en verskrikking gee God die hoop dat dit anders sal eindig.

God bedek hulle skaamte, hulle naaktheid deur vir hulle kleure van vel te maak. Mens sou iets kon maak daarvan dat Hy juis onskuldige bloed vergiet om die mense te bedek.

Het jy agtergekom dat ek het nie alles ingesluit het netnou toe ek oor God se straf op die slang, of liewer die duiwel, gepraat het nie.

Daar, in die straf van die duiwel vind ons die allewonderlikste belofte van hoop vir die mens.

Die vyandskap tussen die vrou se nageslag en die duiwel se trawante sal eindig in oorwinning vir die vrou se nageslag.

Kyk mooi in v. 15,

*NAV: “15Ek stel vyandskap tussen jou en die vrou, tussen jou nageslag en haar nageslag. Haar nageslag sal jou kop vermorsel en jy sal hom in die hakskeen byt.”*

*OAV: “15En Ek sal vyandskap stel tussen jou en die vrou, en tussen jou saad en haar saad. Hý sal jou die kop vermorsel, en jý sal hom in die hakskeen byt.”*

God stel die vyandskap in die meervoud – nageslag van die vrou en die slang.

Maar die uiteinde is in die enkelvoud – jy sal Hom in die hakskeen byt – jy sal Hom laat ly en ernstig verwond – en Hy sal jou kop vermorsel.

Onmiddellik wanneer God vyandskap as straf op sonde aankondig, dan belowe Hy dat daar ŉ verwonde Oorwinnaar sal wees.

Hulle het nie geweet wie dit sou wees nie – maar ons weet – Jesus Christus.

Sonder Hom is daar geen hoop vir die mensdom nie,

sonder Hom is hierdie hoofstuk van sonde en straf die einde.

Maar vir elkeen wat in Hom glo, bly dit nie in ŉ tragedie van hierdie sondeverwronge lewe nie.

Vir elkeen wat in Hom glo is daar herstel om weer saam God in die paradys te wees,

waar Jesus vir ons van die boom se vrugte sal gee om te eet.

Tot nou toe het ek nie haar naam genoem nie, maar Adam noem nou sy vrou “Eva”(v.20).

Dit bevestig sy geloof in hierdie belofte, want Eva sinspeel op die woord vir “lewe”.

Dit is die eerste geloofsbelydenis waarvan ons lees – dat Adam seker is van iets wat Hy nog nie sien nie, seker is omdat God dit beloof en Adam dit glo – Hy noem haar Eva, lewe.

 Ja die straf op hulle sonde is die dood, maar uit haar sal daar weer lewe wees.

 Uit haar nageslag sou die verwonde Oorwinnaar voortkom en deur Hom die lewe.

 Jesus Christus.

Ons het ook ŉ keuse om te maak – maar soos Adam en Eva kan ons nie die gevolge van ons keuse kies nie.

As jy nie glo in Jesus Christus nie,

dan sal die straf op jou sonde op jou alleen afkom en

jy sal saam met die duiwel in die poel van vuur en swael gegooi word waar julle dag en nag gepynig sal word tot in ewigheid (Op. 20:10). Ewig weg van God – dood!

Maar as jy glo in Jesus Christus en jou sonde bely en daarvan bekeer om ŉ nuwe lewe in Hom te leef;

dan het Hy die straf op jou sonde reeds op Hom geneem en ten volle daarvoor betaal

sodat jy saam met Hom in die paradys sal wees, en saam sal eet aan vrugte van die boom van die lewe.

 Tot in ewigheid terug saam met God soos Hy dit wil hê. Lewe!

Ek wil jou nooi om Jesus te kies as jy nog nie het nie?

As jy reeds het, dan wil ek jou oproep om jou keuse uit te leef in gehoorsaamheid aan God

in herstelde verhoudings met Hom en met elke mens wat jou pad kruis.

 Laat jou lewe wys wat jy gekies het...

Help ander, veral in die gemeente en soek die hulp van ander om lewenskeuses te maak wat Hom sal verheerlik as koning in jou lewe.

Alles is moontlik omdat Jesus Christus, die verwonde Oorwinnaar, reeds die duiwel se kop vermorsel het.

Amen